Aluehallintovirastojen hallinnollisten tehtävien kokoaminen

Aika Keskiviikko 19.3.2014 klo 9.00 – 11.55

Paikka Valtiovarainministeriö, Mariankatu 9, nh. Pullonkaula ja Tasapaino

Osallistujat Anu Nousiainen, neuvotteleva virkamies, valtiovarainministeriö, puheenjohtaja

Tuula-Kaarina Isosuo, johtaja, Etelä-Suomen aluehallintovirasto

Susanna Turunen, erikoissuunnittelija, Itä-Suomen aluehallintovirasto (kohdat 1-3, Teijo Mustosen sijaisena)

Teijo Mustonen, johtaja, Itä-Suomen aluehallintovirasto (kohdat 3-7)

Lauri Latva-Äijö, johtaja, Lounais-Suomen aluehallintovirasto

Markku Nurminen, johtaja, Länsi- ja Sisä-Suomen aluehallintovirasto

Maria Siurua, johtaja, Pohjois-Suomen aluehallintovirasto

Paula Leppänoro-Jomppanen, johtaja, Lapin aluehallintovirasto

Anne Autio, kehittämispäällikkö, Etelä-Suomen aluehallintovirasto, aluehallintovirastojen toiminnan kehittämisyksikkö

Vuokko Jokinen, luottamusmies, Etelä-Suomen aluehallintovirasto/Pardia ry

Marko Puttonen, kehittämisjohtaja, valtiovarainministeriö

Mikko Saarinen, ylitarkastaja, valtiovarainministeriö

Sami Kouki, lainsäädäntöneuvos, valtiovarainministeriö

Miira Lehto, ylitarkastaja, valtiovarainministeriö, sihteeri

Timo Kähärä, yksikön päällikkö, Itä-Suomen aluehallintovirasto

Asko Harjukelo, johtaja, Lapin aluehallintovirasto

Eija Burke-Hildén, yksikön päällikkö, Etelä-Suomen aluehallintovirasto

Pasi Katajisto, talouspäällikkö, Etelä-Suomen aluehallintovirasto

Kari Holsti, ylitarkastaja, Lounais-Suomen aluehallintovirasto

Eija Vähämaa, yksikön päällikkö, Lounais-Suomen aluehallintovirasto

Poissa

Helena Sundberg, luottamusmies, Etelä-Suomen aluehallintoviras-to/JUKO ry

Seppo Parkkinen, pääluottamusmies, JHL ry

1. Kokouksen avaus

Puheenjohtaja avasi kokouksen.

1. Edellisen kokouksen pöytäkirjan hyväksyminen

Päätös: Hyväksyttiin edellisen kokouksen pöytäkirja.

1. Väliraporttiluonnoksen käsittely jatkuu

Anne Autio esitteli luonnoksen viestinnän osioksi. Ehdotusluonnoksen mukaan valtakunnallinen viestintäyksikkö olisi osa hallintopalvelut-kokonaisuutta, mutta se toimisi tiiviissä yhteistyössä ylijohtajien kanssa. Yksikköön kuuluisivat kaikki viestinnän tehtäviä aluehallintovirastoissa hoitavat henkilöt ja sitä vetäisi viestintäjohtaja.

Luonnokseen täsmennetään, että alueellisen näkökulman säilyttäminen, häiriötilanteiden viestintä ja johdolle annettava viestintätuki edellyttävät viestinnän henkilöstön läsnäoloa jokaisessa aluehallintovirastossa.

Viestinnän työpajassa tammikuussa oli esillä kaksi organisointivaihtoehtoa. Toinen oli tehtävien keskittäminen uuteen valtakunnalliseen viestintäyksikköön ja toinen tilanteen säilyttäminen ennallaan verkostomaisena toimintana. Työpajan Webropol-palautteessa kannatettiin tehtävien laajempaa kokoamista. Kokoamisehdotuksen taustalla on se, että verkostomainen toimintatapa ei ole käytännössä toiminut riittävän hyvin eikä yhtenäisesti. Uudella toimintamallilla pyritään turvaamaan palvelut ja ammattitaito, saavuttamaan keskittämisen etuja ja myös lisäämään aluehallintovirastojen tunnettuutta.

Keskusteltiin viestinnän organisointimalleista ja siitä, miten ylijohtajan ja viraston tarvitsemat palvelut turvataan ja miten työnjohto järjestetään. Keskustelussa oli esim. viestinnän henkilöstön työajan tarkka jakaminen alueellisen ja yhteisen viestinnän tehtäviin, mutta työajan kiintiöintiä ei pidetty käytännössä toimivana ratkaisuna mm. aluehallintovirastokohtaisten erojen vuoksi. Todettiin, että häiriötilanteissa alueelliset viestintätarpeet priorisoituvat ja muutenkin valtakunnallisten ja virastotason tehtävien osuuksia sovitetaan yhteen tilanteiden mukaan ja tehtävien priorisoinnista sovitaan myös erikseen.

Projektiryhmä kannatti esitystä kootusta viestintäyksiköstä yhden viestintäjohtajan alaisuudessa. Valmistelua jatketaan sen pohjalta. Väliraporttiin kirjoitetaan tarkempi kuvaus ja perustelut palvelumallista, ohjauksesta ja työnjohdon järjestämisestä. Huomioon otetaan mm. alueellinen vaihtelu, tehtävien hoidon tehostaminen käytettävissä olevilla resursseilla, viestinnän tunnettuus ja sen kehittäminen sekä ohjeistukset palvelujen turvaamiseksi. Tarkennuksia käsitellään seuraavassa kokouksessa. Lisäksi väliraporttiin kirjataan jatkotyössä täsmennettäviä seikkoja.

Lauri Latva-Äijö esitteli toimitilat, hankinnat ja virastopalvelut ‑osuuksia.

Toimitilahallinnossa korostui tehtävien kokoaminen ja ostopalvelujen lisääminen esim. toimitilapalveluissa. Olennaisina pidettiin strategioiden noudattamista ja rahoituksen kytkeytymistä vastuu- ja ohjauskysymyksiin. Valtakunnallisen ohjauksen ja paikallisen tietämyksen välille tulisi löytää toimiva malli.

Toimitilojen hankinnan osalta keskusteltiin siitä, että sopimustoimivalta voisi olla yksittäisillä aluehallintovirastoilla, mutta asiantuntijaosaaminen ja tuki olisivat kootussa hallinnossa. Tämä mahdollistaisi osaamisen ylläpidon keskitetysti. Esillä oli poliisihallinnon sopimusmalli, jota kirjoitetaan auki. Tarkasteluun voidaan ottaa myös mahdollisuus puitesopimusmallin käyttöön. Siinä koottu toiminto neuvottelisi sopimuksen ja paikallinen virasto olisi tilaajana ja sopimuksen allekirjoittajana. Sovittiin, että sopimusmallia toimitilojen hankinnassa jatkotyöstävät Mikko Saarinen, Kari Holsti ja Lauri Latva-Äijö.

Hankintatehtävistä todettiin, että ne voidaan pääasiallisesti hoitaa keskitetysti. Tämä parantaisi asiantuntemusta. Hankintatehtävillä on yhteisiä rajapintoja muiden hallinnon toimintojen kanssa. Näistä liittymäkohdista lisätään tekstiä väliraporttiluonnokseen.

Hankintatoimen taulukosta poistetaan työpaikkaruokailun tuki viitaten asian käsittelyyn henkilöstöhallinnon osiossa. Asia ratkaistaan HALKO-projektin jatkovalmistelun yhteydessä tarkoituksenmukaisella tavalla ottaen huomioon paikalliset olosuhteet. Myöskään matkahallintaa ja työterveyspalveluita ei käsitellä kahdessa raportin osiossa. Työasemapalvelujen käsittely siirretään tietohallintotehtävien osioon.

Virastopalvelujen järjestämisessä todettiin olevan paljon aluehallintovirasto- ja toimipaikkakohtaisia variaatioita. Keskusteltiin siitä, onko tehtävien keskittämisellä saatavissa lisäarvoa. Valmistelua jatketaan siltä pohjalta, että virastopalvelujen henkilöstö ehdotetaan sijoitettavaksi keskitettyyn hallintoon. Keskeistä on palvelumallin ja esimiestyön sujuva järjestäminen. Vuosittaisen sopimuksen laatiminen virastopalvelujen määrästä ja laadusta paikallisen aluehallintoviraston ja kootun hallinnon kesken sai sekä kannatusta että vastustusta. Todettiin, että ostopalveluihin tulisi tukeutua sitä mukaa kun nykyistä henkilöstöä poistuu. Joissakin tehtävissä ostopalvelu kuitenkin todettiin kalliimmaksi kuin tehtävän hoito omalla henkilökunnalla eli tarkoituksenmukaisuusharkintaa tulisi käyttää. Myös virastojen yhteistyötä palvelujen järjestämisessä tulisi lisätä.

Sovittiin, että Kari Holsti ja Lauri Latva-Äijö täsmentävät Tuula-Kaarina Isosuon ja Teijo Mustosen evästyksellä seuraavaan kokoukseen perusteluja virastopalvelujen kokoamisen lisäarvosta. Ne liittyvät mm. työnjohdollisiin kysymyksiin, palvelumalliin ja palvelujen turvaamiseen, virastomestareiden välisen keskustelun mahdollistamiseen, osaamisen kehittämiseen ja laajentamiseen sekä palvelujen tasalaatuisuuteen.

Taulukkoon AVIen toimipaikkojen ja virastopalveluiden järjestämisestä tehdään tarvittavat korjaukset. Porvoossa työskentelee 2, ei 20 henkilöä. Kokkolasta voi poistaa ympäristölupavastuualue-maininnan. Rovaniemellä on työsuojelun työskentelypaikka. Tampereella, Vaasassa ja Joensuussa on monitoimijatalot. Aluehallintovirastoittain erotellaan viralliset toimipaikat ja työskentelypisteet sekä tarkastellaan, mitä työsuojelun vastuualueille annettavien hallintopalveluiden kehittämistyöryhmän loppuraportissa on linjattu työskentelypisteiden palveluvalikoimasta. Henkilöstömääriin tarkennetaan tehtävien tyypit ja virastomestareiden jne. lukumäärät.

Henkilöstöhallinnon osuutta täsmennetään seuraavaan kokoukseen.

Toiminnan kehittämisosuutta koskien Marko Puttonen kertasi edellisessä kokouksessa esitettyjä kommentteja tietoyksikön tehtävistä ja toiminnasta. Jatkokysymyksenä esiin nousee se, kootaanko asiakirjahallinto tietoyksikköön. Lisäksi tulee pohtia, miten yhteistyö substanssipuolen kanssa turvataan.

Eija Burke-Hildén totesi, että toiminnan kehittämisen kannalta olisi hyödyllistä, että tietoyksikössä tehtäisiin myös aluehallintovirastojen toiminnan arviointia kehittämiskohteiden mietinnän pohjaksi.

Asiakirjahallinnon katsottiin nivoutuvan luontevasti sekä tietoyksikköön että toisaalta yleishallintoon.

Keskustelussa kannatettiin tietoyksikkömallia. Tärkeänä pidettiin resursseiltaan vahvan toiminnon luomista sekä vastuualueiden aktiivisuutta. Kehittämistyössä ehdotettiin käytettäväksi substanssihenkilöitä projektiluonteisesti.

Päätös: Sovittiin väliraporttiluonnokseen tehtävistä muutoksista ja tarkennuksista.

1. Koottavien hallintotehtävien toiminta- ja palvelumalli sekä organisointi

Keskusteltiin koottavien hallintotehtävien organisoinnin vaihtoehtoisista kaavioista.

Keskustelussa korostettiin sisäisen tarkastuksen roolin vahvistamista ja riippumattomuuden turvaamista. Sisäinen tarkastus otetaan omaksi asiakohdakseen seuraavan kokouksen esityslistalle.

Keskustelussa katsottiin, että taloushallinto ja henkilöstöhallinto tulisi pitää omina yksikköinään, jotka toimisivat yhden johdon alaisuudessa ja yhteistyössä. Kahdessa puheenvuorossa esitettiin asiakirjahallinnon sijoittamista yleishallinnon yhteyteen mieluummin kuin tietoyksikköön.

Projektiryhmässä sai kannatusta organisointimalli D. Käytiin keskustelua ylijohtajakokouksessa esitetystä hajautetun keskittämisen mallista. Toimivammaksi lähtökohdaksi katsottiin kuitenkin kootun hallinnon organisoiminen yhden aluehallintoviraston alaisuuteen. Tällöin kootuilla toiminnoilla olisi itsenäisempi asema ja rooli yhteisen aluehallintoviraston palveluksessa erillään yksittäisten virastojen toiminnoista. Myös ohjausmalli olisi selkeämpi ja hallinnon eri osa-alueet nivoutuisivat paremmin toisiinsa esim. hallinnon johtoryhmätyöskentelyn kautta. Yhdessä toimiminen yhden johdon alaisuudessa katsottiin voimavaraksi ja keinoksi parantaa palvelujen laatua ja tehokkuutta. Rajapinnat ylijohtajien esikuntiin tulee selvittää.

Päätös: Organisointimallin työstämistä jatketaan seuraavaan kokoukseen valtiovarainministeriössä käyttäen lähtökohtana mallia D. Seuraavaan kokoukseen luonnostellaan myös pohjaa ns. ylijohtajan esikuntatehtävistä.

1. Hallintotehtävien sijoittaminen

* Käydään keskustelu asiasta

Mikko Saarinen kertoi, että hallintotehtävien sijoittamisesta on tarkoitus tehdä selvitys, vaikka sitä ei käsitelläkään alueellistamisen koordinaatioryhmässä. Siinä selvitetään ainakin toiminnalliset, taloudelliset, alueelliset ja henkilöstöön liittyvät vaikutukset. Projektiryhmän jäseniä pyydettiin esittämään myös muita selvitettäväksi otettavia vaikutuksia.

Sijoittamisselvitys koskee nykyisiä aluehallintovirastojen päätoimipaikkoja. Työssäkäyntipaikkakunnat eivät muutu hallintotehtävien kokoamisen myötä, mutta selvityksessä peilataan pidemmällä aikavälillä mahdollisia muutoksia ja tulevia rekrytointeja.

Mikäli sijoittamisselvitystä ei ehditä tehdä ennen 11.4. määräaikaa, siitä kirjataan projektin väliraporttiin toimeksianto ja ehdotus sijoittamisselvityksessä arvioitavista tekijöistä.

Päätös: Merkittiin tiedoksi.

1. Muut asiat

Seuraava kokous pidetään 2.4.2014 klo 9.30 – 14.00 VM:ssä. Jäsenten toivotaan pääsevän tuolloin paikan päälle Helsinkiin. Kokouskutsu jaetaan ma 31.3. ja tekstiehdotukset ja kommentit pyydettiin toimittamaan valtiovarainministeriöön viimeistään pe 28.3.

1. Kokouksen päättäminen

Puheenjohtaja päätti kokouksen klo 11.55.

Miira Lehto